DECIZIA CONSILIULUI
din 23 iulie 2007
privind semnarea și aplicarea cu titlu provizoriu a unui al doilea protocol adițional la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană
(2007/611/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf prima și a doua teză,
având în vedere Tratatul de aderare a Republicii Bulgaria și a României, în special articolul 4 alineatul (3),
având în vedere Actul de aderare a Republicii Bulgaria și a României, în special articolul 6 alineatul (2),
având în vedere propunerea Comisiei,
întrucât:
(1)
La 23 octombrie 2006 Consiliul a autorizat Comisia să negocieze cu Republica Chile, în numele Comunității Europene și al statelor sale membre, un al doilea protocol adițional la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană.
(2)
Aceste negocieri au fost încheiate și cel de-al doilea protocol adițional a fost parafat la 26 martie 2007.
(3)
Cel de-al doilea protocol adițional ar trebui semnat în numele Comunității și al statelor membre și ar trebui aprobată aplicarea cu titlu provizoriu a anumitor dispoziții ale acestui protocol, sub rezerva posibilei încheieri a acestuia la o dată ulterioară,
DECIDE:
Articol unic
(1) Președintele Consiliului este autorizat prin prezenta decizie să desemneze persoana (persoanele) împuternicită (împuternicite) să semneze, în numele Comunității Europene și al statelor sale membre, cel de Al doilea protocol adițional la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană.
Textul celui de-al doilea protocol adițional este atașat la prezenta decizie.
(2) Articolele 2, 3, 4 și 9 ale celui de-al doilea protocol adițional se aplică cu titlu provizoriu până la intrarea în vigoare a acestuia.
Adoptată la Bruxelles, 23 iulie 2007.